Tydren-Tiere trap lepel diep | News24
Tydren-Tiere trap lepel diep
=JP Smit (links), gr. 11-leerling aan die Hoër Tegniese Skool Daniel Pienaar op Uitenhage, is vanjaar die bestuurder van sy skool se eie tydrenmotor. By hom is Francois Vermaak, 'n onderwys-er by die skool wat in die passasiersitplek as navigator moet optree. Foto: HEILIE COMBRINCK
Spoed is nie net 'n ding wat jou in die moeilikheid met 'n verkeersman sal laat beland nie, dit is ook 'n ernstige kuns van lepel trap en los, stuurwiel in die regte rigting draai en kophou oor klip, deur watergat en in stofbolle.
Só iets, hierdie jaag teen tyd oor ruwe terrein in 'n opgewarmde motor, is mos net vir grootmense bestem?
Nee, toe nie.
En die spoedvrate van die Hoër Tegniese Skool Daniel Pienaar op Uitenhage sal jou gou wys hoe goed hulle in hul eie tydrenmotor vaar – 'n Golf 1, aan die skool geleen deur die Algoa Rally Club.
Verlede Saterdag het die Tydren-Tiere juis weer grond, klip, water én modder laat spat toe hulle 'n pretdag op die veldbaan van die Port Elizabeth-ovaalbaan aangebied het.
Tog is dit nie 'n geval van net lekker wintie jaag nie, want dié motorsport vorm deel van ­Daniel Pienaar se tegniese leerplan.
Van die leerlinge werk self aan die motor, ander ry (met 'n onderwyser wat navigeer), sommige doen die administrasie, en ander doen baanwerk. Kortom, alle fasette van tydrenne word in Daniel Pienaar se motorsportprogram opgeneem.
Die onderwysers is net daar as tegniese raadgewers, verduidelik Francois Vermaak, een van die tegniese onderwysers. "Dit is net wanneer hulle vashaak met die oplossing van probleme. Verder doen die leerlinge alles self. Hulle moet selfs ook sorg dat die borge inkom."
JP Smit, in gr.11 aan dié skool, is vanjaar die bestuurder van die skool se tydrenmotor. "Ja, jissie, ek is baie dankbaar dat die skool my gekies het, dit is vir my flippen lekker!"
Daniel Pienaar is die oudste tegniese skool in die land, en motorsport is al geruime tyd amptelik deel van die skoolsport, voeg Vermaak by.
"Ons was lank die enigste skool in die land wat motorsport as 'n skoolsport erken het."
Volkswagen, een van Daniel Pienaar se motorsportborge, gaan binnekort 'n nuwe Polo beskikbaar stel, waarmee die leerlinge dan sal ry.
"Dan sal die leerlinge weer van vooraf nuwe elektronika moet aanleer. Dit is 'n lekker uit­daging wat wag," sê Vermaak.
Besoek www.danielpienaar.co.za as jy meer besonderhede oor dié skool se motorsportprogram wil hê.
Jy kan ook sy Facebookblad Hoër Tegniese Skool Daniel Pienaar besoek, of die skool by 041 922 9990 skakel.